पाएं अपने शहर की ताज़ा ख़बरें और फ्री ई-पेपरडाउनलोड करें
रांची। राजधानी के चौक चौराहों में पॉकेटमारी की घटनाओं का ग्राफ तेजी से बढ़ रहा है। इसे रोकने को लेकर रांची पुलिस अब तक नाकाम साबित ही हुई है। हाल के दिनों में शहर के कई चौराहों में पॉकेटमार गिरोह के लोगों को रंगे हाथ पकडऩे के बाद भी पुलिसिया कार्रवाई महज दिखावा बनकर रह गई है। तभी तो रातू रोड में आकाशवाणी के सामने से रंगे हाथ पकड़ाई महिला पॉकेटमार को पुलिस ने आसानी से छोड़ दिया। डीबी स्टार दिखा रहा है इस घटनाक्रम की लाइव तस्वीरें जिसमें पुलिस की कार्यप्रणाली ही सवालों के घेरे में है।
राजधानी में चेन छिनतई और पॉकेटमारी की घटनाओं में हो रही बढ़ोतरी के बाद भी पुलिस सचेत नहीं है। 2013 मई में ही राजधानी में पॉकेटमारी के दर्जनों मामले विभिन्न थानों में दर्ज कराए गए हैं। लेकिन इन घटनाओं पर रोक लगाने को लेकर पुलिस पूरी तरह बेपरवाह है। पुलिस की ढिलाई का ऐसा ही नमूना गुरुवार को देखने को मिला। रातू रोड में ऐसे ही छिनतई की घटना में एक महिला व उसके बच्चे को पकड़ा गया। सड़़क पर लोगों की भीड़ जमा होने के बाद ट्रैफिक एसआई सदानंद पासवान व ट्रैफिक के जवानों ने महिला व एक पुरुष को अपनी गश्ती गाड़ी में बिठा लिया। इसके बाद ट्रैफिक पुलिस ने सुखदेव नगर को इसकी सूचना दी।
सूचना पाकर मौके पर पुलिस को पहुंचने में भी आधे घंटे से ज्यादा का समय लग गया। बाद में मौके पर पहुंची सुखदेवनगर पुलिस, महिला व उसके बच्चे समेत एक पुरुष को थाने ले गई। पुरुष के आरोप पर महिला की तलाशी के दौरान बारह हजार रुपए भी मिले। जबकि आरोप लगाने वाले पुरुष का कहना था कि उसके 20 हजार रुपए गायब हुए हैं। इसके बाद सत्यापन के लिए सुखदेवनगर पुलिस ने रात भर नामकुम व ओरमांझी की खाक छानी। लेकिन उसे कुछ नहीं मिला। आखिर में आनन फानन में महिला को रात एक बजे महिला थाना में छोड़ दिया गया। अब शुक्रवार को सुबह से महिला को सुखदेवनगर थाना में बिठाकर रखा गया। अंत में उसे शाम में छोड़ दिया गया। ऐसे में साफ है कि पुलिस के काम करने का तरीका अपराधियों को बेखौफ बना रहा है।
ऐसे में सवाल उठता है कि जब थाना क्षेत्र में पॉकेटमारी की घटनाएं बढ़ रही हैं तो पुलिस ने इसकी बेहतरी से जांच पड़ताल क्यों नहीं की? फिर पुलिस ने उसे अपनी हिरासत में इतनी देर रखा क्यों? डीबी स्टार ने इस मामले की तफ्तीश करने पर पाया कि पुलिस ऐसे मामलों में कार्रवाई करने से बचती रहती है। सुखदेवनगर थाना प्रभारी साक्ष्य नहीं मिलने के कारण उसे छोडने की बात कह रहे हैं।
DB STAR की पड़ताल पूरे मामले पर, आगे की स्लाईड्स पर -
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn